Ganet e voe Nazik al-Abid en ur familh bourc'hizien a orin kurd eus Damask. Ober a reas he studioù e Mosoul, a oa da neuze, evel Damask, en Impalaeriezh Otoman. Ur vaouez desket e oa, gouzout a rae alamaneg ha galleg. Hag hi yaouank e savas a-enep an Impalaeriezh hag a-du gant gwirioù an Arabed ha gwirioù ar merc'hed. En em lakaat a reas da skrivañ pennadoù e kazetennoù arabek, ha sevel a reas he c'helaouenn dezhi "Nur Al Fayha’a". En he skridoù e c'houlenne ma vefe kaset ar merc'hed d'ar skol. Gwelet fall e oa gant bourc'hizien ha mirourien Damask dre ma save a-enep an urzh kozh.